சடங்குகள் : குழந்தைக்கு முடியெடுத்தல், காதுகுத்துதல், மகளிர் பூப்பெய்தினால் மஞ்சள் நீர் சுற்றுதல், திருமணம், இறந்தோர்க்குச் செய்யும் இறுதிச் சடங்குகள், ஆகியவற்றில் தமிழர்க்கே உரிய தனித்தன்மைகள் பல காணப்படுகின்றன. இந்தச் சடங்குகளில், சடங்குக்கு உரியவரின் தாய்மாமனுக்கு அம்மான் என்ற முறையில் தனிச் சிறப்பிடம் வழங்கப்படும். ஒரு பெண் குழந்தை பிறந்து தொட்டிலில் போடுதல், முடிகளைதல், காது குத்துதல், பூப்புச்சடங்குகள், திருமணம், மகப்பேறு ஆகிய எல்லாவற்றிலும் அம்மானுக்குத் தனி மதிப்பும் பொறுப்பும் உண்டு. மணமான ஒரு பெண் இறந்துபோனால், தாய் வீட்டு வரிசை சென்ற பிறகே அடக்கச் சடங்குகள் மேற்கொள்ளப்படும். இறந்துபோனவர்க்காகப் மாரடித்துக் கொள்வதும், ஒருவரை ஒருவர் தழுவி வட்டமிட்டு அமர்ந்து ஒப்பாரி வைத்து அழுவதும், ( சில இடங்களில் ) குலவையிடுவதும் தமிழர் பழக்கங்கள்.